Document ID: 32013D0188

DEĊIŻJONI TA’ IMPLIMENTAZZJONI TAL-KUMMISSJONI
tat-18 ta’ April 2013
dwar rapporti annwali li jikkonċernaw spezzjonijiet mhux diskriminatorji li twettqu skont ir-Regolament tal-Kunsill (KE) Nru 1/2005 dwar il-protezzjoni tal-annimali waqt it-trasport u operazzjonijiet relatati u li jemenda d-Direttivi 64/432/KEE u 93/119/KE u r-Regolament (KE) Nru 1255/97
(notifikata bid-dokument C(2013) 2098)
(Test b’relevanza għaż-ŻEE)
(2013/188/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1/2005 tat-22 ta’ Diċembru 2004 dwar il-protezzjoni tal-annimali waqt it-trasport u operazzjonijiet relatati u li jemenda d-Direttivi 64/432/KEE u 93/119/KE u r-Regolament (KE) Nru 1255/97 (1), u b’mod partikolari l-Artikolu 30(2) tiegħu,
Billi:
(1)
Ir-Regolament (KE) Nru 1/2005 jistabbilixxi r-regoli għat-trasport ta’ annimali vertebrati ħajjin ġewwa l-Unjoni, inkluż il-kontrolli speċifiċi li għandhom jitwettqu mill-uffiċjali fuq konsenji li jidħlu jew joħorġu mit-territorju doganali tal-Unjoni L-Artikolu 27(1) tar-Regolament (KE) Nru 1/2005 jipprovdi li l-awtorità kompetenti għandha tivverifika li kien hemm konformità mar-rekwiżiti ta’ dak ir-Regolament, billi twettaq spezzjonijiet mhux diskriminatorji tal-annimali, il-mezzi ta’ trasport u d-dokumenti ta’ akkumpanjament (“spezzjonijiet mhux diskriminatorji”).
(2)
Barra minn hekk, l-Artikolu 27(2) tar-Regolament (KE) Nru 1/2005 jipprovdi li sat-30 ta’ Ġunju ta’ kull sena l-Istati Membri għandhom jissottomettu lill-Kummissjoni rapport annwali għas-sena preċedenti dwar l-ispezzjonijiet mhux diskriminatorji (“ir-rapporti annwali”). Ir-rapporti annwali għandhom ikunu akkumpanjati minn analiżi tan-nuqqasijiet maġġuri misjuba u pjan ta’ azzjoni sabiex jindirizzahom.
(3)
Ir-Rapport mill-Kummissjoni lill-Parlament Ewropew u l-Kunsill dwar l-impatt tar-Regolament tal-Kummissjoni (KE) Nru 1/2005 dwar il-protezzjoni tal-annimali waqt it-trasport (2) ikkunsidra li għandhom jiġu adottati miżuri ta’ implimentazzjoni dwar il-kontrolli li għandhom jitwettqu mill-awtoritajiet kompetenti tal-Istati Membri skont l-Artikolu 27(1) tar-Regolament (KE) Nru 1/2005.
(4)
Dak ir-rapport ikkonkluda li l-istruttura tas-sistema ta’ rapportar għandha tkun iżjed armonizzata, għaliex b’hekk tkun qed tipprovdi dejta aħjar u iktar komparabbli.
(5)
Għalhekk, din id-Deċiżjoni għandha tistabbilixxi formola mudell armonizzata għar-rapporti annwali u, sabiex jonqos il-piż amministrattiv fuq l-Istati Membri, għandha tipprovdi wkoll biex ir-rapporti annwali jiġu sottomessi lill-Kummissjoni b’mod elettroniku.
(6)
L-awtorità kompetenti għandha twettaq spezzjonijiet mhux diskriminatorji matul stadji differenti tal-vjaġġ. Dawn jitwettqu qabel it-tluq, matul il-vjaġġ, kif jaslu fid-destinazzjoni u wara li jitlesta l-vjaġġ. Matul spezzjoni mhux diskriminatorja, l-awtorità kompetenti tista’ twettaq għadd ta’ kontrolli biex tivverifika l-konformità mal-leġiżlazzjoni tal-Unjoni. Dan jista’ jinkludi l-iċċekkjar tal-annimali biex tara li huma b’saħħithom biżżejjed biex jiġu ttrasportati; l-iċċekjar li l-mezz ta’ trasport jissodisfa r-rekwiżiti tal-leġiżlazzjoni tal-Unjoni jew li t-trasportatur għandu l-awtorizzazzjonijiet neċessarji. It-trasportatur jista’ jkun infurmat dwar dan minn qabel jew le.
(7)
It-trasportaturi spiss jantiċipaw li l-ispezzjonijiet mhux diskriminatorji jkunu se jitwettqu qabel it-tluq fuq vjaġġi twal bejn l-Istati Membri u ma’ pajjiżi terzi u wara li jaslu fid-destinazzjoni meta hija biċċerija, u li dawn l-ispezzjonijiet mhux diskriminatorji spiss jinkludu l-iċċekkjar ta’ għadd kbir ta’ annimali. Għalhekk, fir-rapporti annwali dawk l-ispezzjonijiet mhux diskriminatorji għandhom ikunu elenkati separatament mill-ispezzjonijiet mhux diskriminatorji aleatorji u bbażati fuq ir-riskju li spiss ma jkunux antiċipati u jistgħu jkopru għadd iżgħar ta’ annimali.
(8)
L-ispezzjonijiet mhux diskriminatorji li jitwettqu qabel jew matul il-vjaġġ jinkludu verifiki mill-awtorità kompetenti ta’ kwalunkwe dokument ta’ akkumpanjament li jkun meħtieġ li jkun magħmul disponibbli għaliha. Dawk l-ispezzjonijiet mhux diskriminatorji għandhom jiġu kkunsidrati separatament mill-ispezzjonijiet mhux diskriminatorji li jitwettqu wara li jitlesta vjaġġ, li jinkludu verifiki tar-reġistri tal-vjaġġ jew l-istampar tal-mapep tas-sistemi tan-navigazzjoni, bl-għan uniku ta’ verifika tal-konformità mar-rekwiżiti stipulati fil-paragrafi 1.4, 1.5, 1.7 u 1.8 tat-Taqsima 1 tal-Kapitolu V tal-Anness I tar-Regolament (KE) Nru 1/2005 dwar il-ħinijiet tal-vjaġġ u l-perjodi ta’ mistrieħ.
(9)
Għalhekk, sabiex ikun żgurat tqabbil kif suppost mal-informazzjoni miġbura matul l-ispezzjonijiet mhux diskriminatorji, din id-Deċiżjoni għandha tipprovdi għal tliet tipi differenti ta’ spezzjonijiet mhux diskriminatorji biex jiġu rapportati separatament għall-fini tar-rapporti annwali. Dawn it-tliet tipi ta’ spezzjonijiet mhux diskriminatorji għandhom ikopru: (a) spezzjonijiet mhux diskriminatorji li jitwettqu fil-post tat-tluq qabel ma l-annimali jiġu ttrasportati fuq vjaġġi twal bejn l-Istati Membri u ma’ pajjiżi terzi, u wara li l-annimali jinħarġu mill-mezz ta’ trasport fil-post tad-destinazzjoni meta dan ikun biċċerija; (b) spezzjonijiet mhux diskriminatorji li jitwettqu matul il-vjaġġ; u (c) spezzjonijiet mhux diskriminatorji li jitwettqu wara li jitlesta l-vjaġġ biex tiġi vverifikata l-konformità mal-ħinijiet tal-vjaġġ u l-perjodi ta’ mistrieħ.
(10)
Matul spezzjoni mhux diskriminatorja, l-awtorità kompetenti tista’ tivverifika annimal wieħed jew iktar, il-mezzi ta’ trasport u d-dokumenti ta’ akkumpanjament. Ir-riżultat tal-ispezzjoni mhux diskriminatorja jista’ jirriżulta fis-sejba ta’ każijiet ta’ nuqqas ta’ konformità mar-rekwiżiti tar-Regolament (KE) Nru 1/2005 mill-awtorità kompetenti u l-azzjoni li tittieħed minnha biex tindirizza n-nuqqas ta’ konformità. It-tqabbil kif suppost tar-riżultat ta’ spezzjonijiet mhux diskriminatorji bħal dawn fl-Istati Membri jirrikjedi li dawn jiġu kkunsidrati u jiġu rrapportati f’manjiera armonizzata.
(11)
Din id-Deċiżjoni għandha tapplika mill-1 ta’ Jannar 2015 sabiex tagħti biżżejjed żmien lill-Istati Membri biex jadattaw is-sistemi nazzjonali tagħhom tal-ġbir tad-dejta għall-informazzjoni li trid tiġi inkluża fir-rapporti annwali skont din id-Deċiżjoni.
(12)
Il-miżuri provduti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Suġġett u kamp ta’ applikazzjoni
Din id-Deċiżjoni tistabbilixxi r-regoli dwar ir-rapporti annwali tal-ispezzjonijiet mhux diskriminatorji li għandhom jiġu sottomessi mill-Istati Membri lill-Kummissjoni sat-30 ta’ Ġunju kull sena f’konformità mal-Artikolu 27(2) tar-Regolament (KE) Nru 1/2005 (“ir-rapporti annwali”).
Dawk ir-regoli jikkonċernaw l-informazzjoni li għandha tiġi inkluża mill-Istati Membri fir-rapporti annwali dwar l-ispezzjonijiet mhux diskriminatorji fuq l-annimali, il-mezzi ta’ trasport u d-dokumenti ta’ akkumpanjament li għandhom jitwettqu mill-awtorità kompetenti f’konformità mal-Artikolu 27(1) tar-Regolament (KE) Nru 1/2005 (“spezzjonijiet mhux diskriminatorji”) u l-manjiera li fiha għandhom jiġu sottomessi lill-Kummissjoni.
Artikolu 2
Informazzjoni li għandha tiġi inkluża fir-rapporti annwali u l-formola mudell
1. Ir-rapporti annwali għandu jkun fihom l-informazzjoni li ġejja dwar l-ispezzjonijiet mhux diskriminatorji, maqsuma skont l-ispeċi tal-annimal u skont it-tip ta’ spezzjoni mhux diskriminatorja, u kif jissemma fl-Anness I ta’ din id-Deċiżjoni u fin-noti ta’ spjegazzjoni stipulati fl-Anness II tagħha:
(a)
l-għadd totali ta’ tipi differenti ta’ spezzjonijiet mhux diskriminatorji li jitwettqu mill-awtorità kompetenti li matulhom jiġu ċċekkjati l-annimali, il-mezzi ta’ trasport jew d-dokumenti ta’ akkumpanjament, kif jissemma fit-Taqsima A tat-Tabella 1 tal-Parti 2 tal-Anness I u fil-Parti 1 tal-Anness II;
(b)
l-għadd ta’ annimali, il-mezzi ta’ trasport jew id-dokumenti ta’ akkumpanjament li ġew iċċekkjati effettivament mill-awtorità kompetenti matul l-ispezzjonijiet mhux diskriminatorji, kif jissemma fit-Taqsima B tat-Tabella 1 tal-Parti 2 tal-Anness I, li għandhom jinkludu biss:
(i)
l-għadd ta’ annimali li ġew iċċekkjati fiżikament;
(ii)
l-għadd ta’ mezzi ta’ trasport li ġew iċċekkjati fiżikament; madankollu, ma għandux jinkludi l-kontrolli li jiffurmaw parti mill-proċedura tal-approvazzjoni f’konformità mal-Artikolu 7 tar-Regolament (KE) Nru 1/2005;
(iii)
l-għadd ta’ dokumenti ta’ akkumpanjament imsemmija fl-Artikolu 4(2) u 6(1), (5), (8) u (9) tar-Regolament (KE) Nru 1/2005 u fil-paragrafi 5 u 8 tal-Anness II tiegħu li ġew magħmula disponibbli lill-awtorità kompetenti u ċċekkjati minnha.
Meta matul spezzjoni jkunu ġew iċċekkjati iktar minn dokument ta’ akkumpanjament wieħed, dan jista’ jiġi ddikjarat bħala verifika ta’ dokument wieħed.
(c)
il-kategorija u l-għadd ta’ każijiet ta’ nuqqas ta’ konformità mar-rekwiżiti tar-Regolament (KE) Nru 1/2005 li nstabu mill-awtorità kompetenti matul l-ispezzjonijiet mhux diskriminatorji, kif jissemma fit-Tabella 2 tal-Parti 2 tal-Anness I u fil-Parti 2 tal-Anness II ta’ din id-Deċiżjoni;
(d)
il-kategorija u l-għadd ta’ azzjonijiet meħuda mill-awtorità kompetenti mas-sejba ta’ każijiet ta’ nuqqas ta’ konformità mar-rekwiżiti tar-Regolament (KE) Nru 1/2005, kif jissemma fit-Tabella 3 tal-Parti 2 tal-Anness I u fil-Parti 3 tal-Anness II ta’ din id-Deċiżjoni;
(e)
analiżi tan-nuqqasijiet maġġuri misjuba matul l-ispezzjonijiet mhux diskriminatorji u pjan ta’ azzjoni biex jiġu indirizzati, kif jissemma fil-Parti 3 tal-Anness I.
2. Dan ir-rapport annwali għandu jiġi sottomess lill-Kummissjoni f’forma elettronika f’konformità mal-formola mudell tar-rapport annwali stipulata fl-Anness I u mimlija f’konformità man-noti ta’ spjegazzjoni stipulati fl-Anness II.
Artikolu 3
Applikazzjoni
Din id-Deċiżjoni għandha tapplika mill-1 ta’ Jannar 2015.
Artikolu 4
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, it-18 ta’ April 2013.

Labels: 12
3
8
6